AgriSA vra nasionale biddag | Maroela Media
AgriSA doen 'n beroep op alle kerke om Versoeningsdag op 16 Desember as 'n nasionale biddag in te stel.
"Ons glo dit is 'n tyd vir medegelowiges uit alle denominasies om na mekaar uit te reik. Suid-Afrikaners leef in sensitiewe en moeilike tye, en ons doen 'n beroep op alle kerke om dié dag te gebruik om uit te reik," het Johannes Moller, president van AgriSA, gesê.
Moller sê AgriSA is van mening dat burgers mekaar se regte moet respekteer, goeie waardes moet bevorder en met mekaar in 'n gees van nasiebou moet omgaan. Die nasie sal vir 'n geweldvrye samelewing, versoening en vreedsame naasbestaan bid. Kerke kan ook bid dat die besluite wat deur gemeenskaps- en regeringsleiers gemaak word, in die beste belang van Suid-Afrika se uiteenlopende gemeenskappe sal wees.
Nasionale Versoeningsdag op 16 Desember is in 1994 ingestel. Dit het vroeër as Geloftedag bekendgestaan. Geloftedag was 'n godsdienstige vakansiedag wat die Voortrekker-sege oor die Zoeloes by die Slag van Bloedrivier in 1838 herdenk het.